Kapteins gaan Jukskei-derby misloopLood de Jager. Foto: Facebook. ’n Derby tussen die Bulls en die Lions sorg altyd vir ’n watertandontmoeting, maar dié keer sal beide spanne sonder hul eerstekeusekapteins wees. Die Johannesburgers se inspirerende kaptein, Warren Whiteley, het ’n borsspierbesering tydens sy span se kragmeting teen die Stormers opgedoen. Dan het die Bulls se Lood de Jager sy skouer teen die Argentyne in Buenos Aires beseer. Whiteley se besering kan hom tot agt weke op die kantlyn hou, terwyl De Jager vir ten minste twee weke buite aksie sal wees. Dit beteken dat hy die Pretorianers se kragmeting teen die Sharks ook sal misloop. Warren Whiteley – beseer (Foto GB Jordaan) Die Lions beskik weliswaar oor ’n hele trop losvoorspelers om Whiteley se agtstemanskoene vol te staan, maar wie die kapteinsarmband gaan dra, is egter ’n ander storie. Elton Jantjies het verlede week teen die Stormers die kapteinsmantel gedra toe die 31-jarige Whiteley net voor rustyd die veld verlaat het. Daarteenoor is die Bulls se slotkas maar leeg. Met De Jager en RG Snyman op die krukkelys en Hendré Stassen by Stade Franςais, kan Jannes Kirsten en Eli Snyman in die Bulls-lynstane rank. Handré Pollard sal die span aanvoer.